A Bizottság 1686/2002/EK rendelete
(2002. szeptember 25.)
a 3448/93/EK tanácsi rendelet hatálya alá tartozó egyes áruknak Izlandból és Norvégiából a Közösségbe történő behozatalára 2002. január 1-jétől alkalmazandó mezőgazdasági alkotóelemek és kiegészítő vámok rögzítéséről
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a legutóbb a 2580/2000/EK rendelettel [1] módosított, a mezőgazdasági termékek feldolgozásával előállított egyes árucikkekre alkalmazandó kereskedelmi szabályokról szóló, 1993. december 6-i 3448/93/EK tanácsi rendeletre [2] és különösen annak 7. cikke (4) bekezdésére,
mivel:
(1) Az EGT-megállapodáshoz csatolt 3. jegyzőkönyv (a továbbiakban: 3. jegyzőkönyv) egyrészről a Közösség, másrészről az EFTA-országok között meghatározza a feldolgozott mezőgazdasági termékek egyes kategóriáira vonatkozó kereskedelmi rendszert.
(2) Az EGT-megállapodáshoz csatolt 2. és 3. jegyzőkönyvnek a feldolgozott és egyéb mezőgazdasági termékekkel kapcsolatos módosításáról szóló, 2001. november 23-i 140/2001 EGT vegyes bizottsági határozat [3] a mezőgazdasági alkotóelemek és kiegészítő vámok tekintetében módosította a 3. jegyzőkönyvet. E módosításokat 2002. január 1-jétől kell alkalmazni.
(3) Ezért szükség van arra, hogy a 3. jegyzőkönyvvel összhangban Izland és Norvégia tekintetében rögzítsék az új mezőgazdasági alkotóelemeket és kiegészítő vámokat.
(4) E mezőgazdasági alkotóelemeket és kiegészítő vámokat a 2495/97/EK rendelettel módosított [4], a mezőgazdasági termékek feldolgozásával előállított egyes árucikkekre vonatkozó, a 3448/93/EK tanácsi rendelet 7. cikkében előírt preferenciális kereskedelmi szabályok alkalmazására vonatkozó részletes szabályok megállapításáról szóló, 1996. július 25-i 1460/96/EK bizottsági rendelettel [5] összhangban kell kiszámítani. Az e rendeletben előírt intézkedésekből eredő vámok nem haladhatják meg a közös vámtarifa alapján alkalmazandó vámokat.
(5) A 3448/93/EK tanácsi rendelet hatálya alá tartozó áruk Izlandból a Közösségbe történő behozatalára 2000. július 1-jétől alkalmazandó mezőgazdasági alkotóelemek és kiegészítő vámok összegének megállapításáról szóló, 2000. július 10-i 1475/2000/EK bizottsági rendeletet [6] és a 3448/93/EK tanácsi rendelet hatálya alá tartozó áruk Norvégiából a Közösségbe történő behozatalára 2000. július 1-jétől alkalmazandó mezőgazdasági alkotóelemek és kiegészítő vámok összegének megállapításáról szóló, 2000. július 10-i 1476/2000/EK bizottsági rendeletet [7] ennek megfelelően hatályon kívül kell helyezni.
(6) Az e rendeletben megállapított intézkedések összhangban vannak az I. mellékletben nem szereplő feldolgozott mezőgazdasági termékek kereskedelmére vonatkozó horizontális kérdésekkel foglalkozó irányítóbizottság véleményével,
ELFOGADTA EZT A RENDELETET:
1. cikk
Az EGT-megállapodáshoz csatolt 3. jegyzőkönyv 1. táblázatának és a 3448/93/EK rendelet B. melléklete 1. táblázatának hatálya alá tartozó áruk Izlandból és Norvégiából történő behozatalára alkalmazandó mezőgazdasági alkotóelemeket és kiegészítő vámokat az I. és II. melléklet határozza meg.
2. cikk
Az 1475/2000/EK és az 1476/2000/EK rendelet hatályát veszti.
3. cikk
Ez a rendelet az Európai Közösségek Hivatalos Lapjában való kihirdetésének napján lép hatályba.
Ezt a rendeletet 2002. január 1-jétől kell alkalmazni.
Ez a rendelet teljes egészében kötelező és közvetlenül alkalmazható valamennyi tagállamban.
Kelt Brüsszelben, 2002. szeptember 25-én.